十月七日早起
作者：方回
朝代：宋

paragraphs: 己亥十月六，是爲立冬日。
是日晴頗暄，虛叟偶飲客。
醉卧二更醒，起視天宇黑。
三更至四更，大風一何急。
吼哮甚江潮，十屋九仆壁。
五更再倚樓，雲掃衆星出。
我樓正向東，北斗掛東北。
其杓漸指南，正東起太白。
日躔氐近房，紅氣卜晴色。
萬馬漸次動，鐘鳴戍鼓鼜。
今年未有霜，貧民或絺綌。
忽念十日前，霰雪已坌集。
痢瘧死者夥，咎徵復不一。
所喜浙田登，百姓不憂食。